Nu ruller opsigtsvækkende sag om billetsvindel i Aalborg Lufthavn.

Både kollegaer, familie, venner og bekendte nød i mere end et år godt af at kende en 60-årig kvinde i Aalborg Lufthavn. Ifølge politiet fik de nemlig opgraderinger på flyvninger med Norwegian uden at betale for det. Torsdag sætter den 60-årige kvinde sig efter planen på anklagebænken i Retten i Aalborg, hvor hun vil blive tiltalt for bedrageri og for at have påført Norwegian et tab på små 23.000 kroner. Tiltalt for at snyde 27 gange Det fremgår af anklageskriftet i sagen, at politiet mener, at kvinden i en periode fra 13. august 2017 til 7. oktober 2018 fuskede med billetter og opgraderinger, herunder også til sig selv. Bedrageriet foregik på den måde, at kvinden ifølge anklagerne opgraderede low-fare reservationer, uden at hun selv, familie, venner og bekendte betalte for ændringerne, ligesom de heller ikke betalte prisforskellen op til den billettype, de blev opgraderet til i reservationssystemet. Politiet mener, at kvinden snød i 27 tilfælde i alt, og at Norwegian på den måde gik glip af indtægter på 22.782 kroner. Seks tiltalt for svindel Sagen kom frem i efteråret 2021 efter længere tids efterforskning, og sidste år mundede det ud i, at i alt seks medarbejdere, der var eller havde været ansat i lufthavnen, blev tiltalt for billetsvindel, som ifølge de oplysninger, der kom frem dengang i alt beløber sig til omkring 200.000 kroner. Det forlød også, da sagerne blev rejst, at den mest belastede af de seks er tiltalt for at have svindlet for over 80.000 kroner. Det fremgår ikke før sagens start, hvordan den 60-årige kvinde forholder sig til anklagerne om bedrageri.